**ELŐTERJESZTÉS**

# Kőszeg Város Önkormányzata Képviselő-testülete

**2025. február 13-i ülése 3. napirendi pontjához**

Tisztelt Képviselő-testület!

A 2013. január 1-jén megalakult Kőszegi Közös Önkormányzati Hivatal költségvetését, illetve a közös hivatal működési és fenntartási költségeit a megkötött megállapodás alapján a képviselő-testületek határozattal állapítják meg.

A Kőszegi Közös Önkormányzati Hivatal költségvetését a vonatkozó jogszabályoknak, illetve a megkötött megállapodásnak megfelelően elkészítettük, melyet az 1. számú melléklet kiemelt előirányzatonként tartalmaz.

A megemelkedett energiaárak, a garantált béremelkedések, valamint a köztisztviselők illetményalapjának emeléséről szóló Önkormányzati rendelet figyelembevételével számolva kerültek meghatározásra a kiadások. A kiadási oldalon tervezett előirányzatok a közös hivatal egészére (velemi kirendeltséggel együtt) vonatkoznak, a személyi juttatások és munkaadót terhelő járulékok a megállapodásban rögzített 49 fő személyi jellegű kiadásait és járulékait, valamint a kőszegi székhely hivatal és a velemi kirendeltség működéséhez kapcsolódó dologi és felhalmozási kiadásokat tartalmazza.

A megállapodás alapján az állami támogatás feletti kimutatás szerinti különbözet az önkormányzatokat a **lakosságszám arányában** terhelik oly módon, hogy Bozsok és Velem község lakosságszámára eső részéhez: Bozsok önkormányzata 40%-kal, Velem önkormányzata 60%-kal járul hozzá.

A fentiek alapján a Kőszegi Közös Önkormányzati Hivatal 2025. évi kiadásainak főösszege (a bevételi főösszeggel egyezően) 529 241 312 Ft, melyből a személyi juttatások összege 361 168 568 Ft, a munkaadókat terhelő járulékok összege 55 070 593 Ft, a dologi kiadások összege 107 287 151 Ft, beruházási kiadások összege 5 715 000 Ft. A közös hivatal saját bevételekkel és állami támogatásokkal nem fedezett kiadásaihoz az 1. számú mellékletben részletezettek alapján Kőszeg Város Önkormányzata 267 474 126 Ft működési és 5 356 071 Ft fejlesztési támogatással, Velem Községi Önkormányzat 9 876 481 Ft működési és 215 357 Ft fejlesztési, Bozsok Községi Önkormányzat 6 584 321 Ft működési és 143 572 Ft fejlesztési támogatással járul hozzá.

Az előterjesztést a Városfejlesztési, Idegenforgalmi Környezetvédelmi és Vagyonügyi Bizottság tárgyalta és 5 igen szavazattal elfogadásra javasolja a Képviselő-testületnek.

Az előterjesztést a Kulturális, Oktatási, Szociális, Egészségügyi és Sport Bizottság tárgyalta és 6 igen szavazattal elfogadásra javasolja a Képviselő-testületnek.

Az előterjesztést a Pénzügyi, Jogi és Rendészeti Bizottság tárgyalta és 8 igen szavazattal egyhangúlag elfogadásra javasolja a Képviselő-testületnek.

Kőszeg, 2025. február 07.

Dr. Zalán Gábor jegyző nevében:

**Cserkutiné Stipsics Edina s.k.**

pénzügyi és gazdálkodási osztályvezető

**HATÁROZATI JAVASLAT**

Kőszeg Város Önkormányzatának Képviselő-testülete a Kőszegi Közös Önkormányzati Hivatal 2025. évi költségvetését a melléklet szerinti tartalommal elfogadja.

Felelős: Dr. Zalán Gábor jegyző

Határidő: folyamatos

